Rod Stewart varð í dag elsti karlkyns tónlistarmaðurinn til að ná þeim árangri að eiga plötu í fyrsta sæti á sölulista í Bretlandi . Platan , sem ber titilinn You're In My Heart og kom út í lok nóvember , er sú tíunda sem Stewart nær að koma á topp listans . Ekki mátti miklu muna fyrir hinn tæplega 75 ára gamla söngvara því aðeins munaði 750 seldum eintökum á plötunni og þeim sem á eftir komu , annars vegar með Robbie Williams og hins vegar hljómsveitinni The Who . Rod Stewart er aðeins þremur mánuðum eldri en sá sem átti metið fyrir þessa viku en það var bandaríski söngvarinn Paul Simon . Enn á Stewart þó langt í land með að ná elsta kvenkyns tónlistarmanninum til að eiga plötu í fyrsta sæti sölulista . Það ótrúlega met á hún Dame Vera Lynn , sem átti söluhæstu plötuna eina vikuna árið 2014 þegar hún var 97 ára gömul . Stewart tjáði sig um árangurinn á Twitter þar sem hann nýtti einnig tækifærið til að óska Boris Johnson með árangurinn í nýafstöðnum og sögulegum þingkosningum í Bretlandi . „ Ég vil enn einu sinni þakka ykkur , hersveitum aðdáenda minna sem ég mun aldrei taka sem sjálfsögðum hlut . Guð blessi ykkur öll og gleðileg jól , “ sagði hann . „ Vel gert Robbie , vel gert Boris og ekki vera sár Pete Townshend ! “ Á nýjustu plötu Stewarts kemur hann fram ásamt sinfóníuhljómsveit og má þar finna ýmsar nýjar útgáfur af gömlum slagörum hans á borð við Sailing og I Don't Want to Talk About it .